Dišere

Matseno mabapi le go reka dišere le ka fao se se ka go thušago go dira lehumo

**Dišere**

Pukwana ye e tla go thuša ka go hlaloša gore ke ka lebaka la eng o reka šere le gona bjang. E tla araba dipotšišo tša gago mabapi le ka fao o ka thomago ka gona, fao o ka hwetšago keletšo ya ditšhelete, gore dikgetho tša gago ke dife, le gore ke mang a ka go thušago go godiša lehumo la gago ka go dira phothefolio ya dišere (e lego kgoboketšo ya dišere).

**Ditlhalošo**

Go bala ditlhalošo pele ga ge o tšwela pele go tla kaonafatša kwešišo ya gago ka ga dikagare.

**Kopanokakaretšo ya ngwana le ngwaga (AGM)**

Kopanokakaretšo ya ngwaga le ngwaga (AGM) ke kopano ye e swarwago ngwaga ka ngwaga fao maloko a mokgatlo ba kgobokanago go ahlaahla le go bouta mabapi le merero ye bohlokwa. Dikhamphani tša setšhaba di swara dikopanokakaretšo tša ngwaga le ngwaga le bengdišere. Ka dikopanong, batho ba bantši bao ba bopago boetapele bja khamphani ba fa dipolelo le go araba dipotšišo go tšwa go bengdišere mabapi le maano a lebaka le lekopana le a lebaka le letelele.

**Mo**šomiši yo a dumeletšwego wa Lefelo la kgwebišano **(peleng o be a tsebja bjalo ka poroukhara)**

Motho goba khamphani ye e rekago le go rekiša diekhwiti goba dišere legatong la batho ba bangwe. Molao wa Meberaka ya Ditšhelete Act (FMA) o hlaloša poroukhara bjalo ka ‘motho yo a dumeletšwego’ go dira tirelo e tee ya tšhireletšo goba tše ntši go latela melawana ya lefelo la kgwebišano.

**Kgato ya khamphani**

Kgato ye e amago ditšhireletšo tšeo di abilwego ke khamphani, go fa mohlala dikhwetšo goba dikopanyo le dikhamphani tše dingwe, ditefelo tša diekhwiti, bjalobjalo.

**Dikhamphani tše hlokago tšhireletšo**

Khamphani goba sekoloto sa lebaka le letelele,ka tlwaelo sa lebaka la go feta mengwaga ye 10, seo se sego sa thekga ke tšhireletšo ya letlotlo. Sekoloto se se thekgwa ke go ba le maatla a go tšea sekoloto ga moabi wa sekoloto ebile gantši se šomišwa ke dihlongwa tša mmušo goba dikoporase.

**Diekhwiti**

Tekano ya tšhelete yeo khamphani e e lefago bengdišere ba yona go tšwa go palomoka ya dipoelo tša yona le/goba go ditšhelete tšeo di šetšego.

**Dišere**

Dišere tša khamphani tšeo di ka rekwago le go rekišwa.

**Bolengšere**

Boleng bja dišere tša khamphani. Šere ka tlwaelo e ra setseka seo o nago le sona ka kgwebong ka go ba mong wa dišere, go fapana le ditšheleletšo tše dingwe tšeo di nogo hwetša letseno go setatamente sa ditšhelete (dipoelo).

**Lefelo la kgwebišano**

Lefelo la kgwebišano ke mmaraka ka bowona goba mmaraka wa elektroniki wo o kgokaganyago batho bao ba nyakago go reka dišere go dikhamohani tšeo di rekišago dišere. Mafelo a kgwebišano a šomišwa go ba ‘mafelo a go neelana dišere’ eupša bontši bja diotara di phethagatšwa ka elektroniki mo matšatšing a. Lefelo la kgwebišano leo le tsebegago kudu le le legologolo ka Afrika Borwa ke Johannesburg Stock Exchange Limited (JSE Limited).

**Moeletši wa ditšhelete/Moabi wa Ditirelo tša Ditšhelete (FSP)**

Motho goba khamphani yeo e dumeletšwego ke Financial Sector Conduct Authority (FSCA) (Bolaodi bja Maitshwaro a Lekala la Ditšhelete) go fana ka keletšo ya ditšhelete le/goba go fana ka tirelo ya bodiredi mabapi le mehutahuta ya ditšweletšwa tša ditšhelete, go akaretšwa ditšweletšwa tša peeletšo le dipholisi tša inšorentshe. Laesentshe ya FSP ya motho goba khampohani ye e dumeletšwego e hlagiša gabotse gore ke ditšweletšwa dife tša ditšhelete goba ditirelo tšeo ba ka eletšago ka tšonna goba ba di rekiša.

**Mošomiši wa lefelo la kgwebišano yo a dumeletšwego wa ditirelo ka botlalo (yo peleng a bego a tsebja bjalo ka poroukhara ya dišere wa ditirelo ka botlalo)**

Mošomiši wa lefelo la kgwebišano yo a dumeletšwego wa ditirelo ka botlalo o laola thepedišo ka moka ya go reka dišere. Ba fana ka ditirelo tša sephiri tšeo di akaretšago go nyakišiša ka ga dišere tše kaone tša leano la gago la dipeeletšo, gammogo le go reka goba go rekiša dišere legatong la gago.

**Mmeeletši**

Motho yo a rekago (beeletšago) ka dišereng, ka diponteng, ka thotong, bjalobjalo ka nepo ya go dira poelo.

**Letsenokakaretšo la godimodimo**

E ra palomoka ya letseno la khamphani mo nakong ye itšego ebile e hlakanywa go letseno leo le hweditšwego go tšwa go mešomo ya kgwebo. Ga e swane le poelo, yeo e hlakanywago ka morago ga ge ditshenyegelo tša kgwebo di gogilwe go letsenokakaretšo. Ka seemong sa Afrika Borwa, letsenokakaretšo le šomišwa go bea bogolo bja khamphani.

**Dišereboleng ka mmarakeng**

Dišere tše di ngwadilwego di hlaolwa go ya ka boleng ka botlalo bja khamophani, tšeo di hlakanywago ka go atiša palo ya dišere ka theko ya bjalo ya dišere. Dikhampohani di beilwe ka go le lengwe la magoro a mararo, e lego, bolengmmaraka bjo bonnyane bja ka fase ga R1 pilione; bolengmaraka bja magareng bja boleng bja magareng ga R1 pilione le R10 pilione; le dikhamophani tša bolengmmaraka bjo bogolo bja boleng bja go feta R10 pilione.

**Dišere tša tlwaelo**

Legoro la dišere tšeo di lego tša batho tšeo di ba fago tokelo ya go hwetša karolo ya dipoelo tša khamophani. Mong wa dišere tša tlwaelo o na gape le ditokelo tša go bouta ka mererong ya khamphani.

**Dikgwebišano tša khaontareng (‘OTC’)**

Kgwebišano ya khaontareng, goba kgwebišano ya OTC, e ra go gwebišana ka dišere magareng ga batho ba babedi sebakeng sa go rekišwa ka lefelong la kgwebišano la dišere la semmušo.

**Dišere tše di kgethegilego**

Tše ke dišere tša mohuta/legoro tša go ikgetha tša khamphani. Go fapana le dišere tša tlwaelo, di na le kabelano ye e sa fetogego. Diekhwiti tše di kgethegilego di lefša bengdišere pele ga ge labelo ya dišere tša tlwaelo e ka lefša. Beng ba dišere tše di kgethegilego ga ba na le ditokelo tša go bouta, go fapana le beng ba dišere tša tlwaelo.

**Photefolio**

Kgoboketšo ya gago ya dišere le dipeeletšo tše dingwe di bopa phothefolio ya gago. O ka ba le dišere tše mmalwa fela ka gare ga photefolio, eupša gape o ka be le palo ya go se felele ya dišere.

**Poelo go peeletšo (ROI)**

Poelo go peeletšo (ROI) ke rešio ya poelo goba ya tahlegelo yeo e dirwago ka ngwageng wa ditšhelete yeo e laetšwago mabapi le peeletšo yeo e dirilwego.

**Kamogelo ya kotsi**

Go tseba kamogelo ya gago ya kotsi go thuša go tšea sephetho mabapi le gore o ikemišeditše go phela ka kotsing ye kaakang, gomme se bohlokwa, le ge go hlokagala go tšea kgato go fokotša kotsi ya gago.

**Kgotlelelo ya kotsi**

Tšhelete goba maemo a kotsi ao mmeeletši a lokologago go tsena ka gare ga ona, goba bogolo bja tlhokego ya bonnete bjo mmeeletši a ka bo kgonago.

**Lekala**

Dišere tša ka intastering e tee di wela ka lekaleng lona leo. Go fa mohlala, lekala la tša theknolotši le akaretšwa dikhamphani tša go swana le Apple le Microsoft. Bašomiši ba bangwe bao ba dumeletšwego ba lefelo la **kgwebi**š**ano** ba rata go gweba ka lefapheng le lengwe ka gobane ba tseba Intasteri gabotse ebile ba ka kgona go akanya go šoma ga dišere.

**Mokgatlo wa go itaola (SRO)**

Mokgatlo wa go itaola wo e sego wa mmušo le wo o nago le maatla a go hlama le hgo gapeletša maemo le melawana ya ka intastering ya ona. SRO ya ditšhelete, ya go swana le ya lefelo la kgwebišano, e šireletša babeeletši, ya dumelela bašomiši le baabi ka go hloma ditshepedišo le melawana yeo e tšwetšago pele maitshwaro, tekatekano le bophrofešenale bja maloko a bona.

**Dišere**

Ye nngwe ya dikarolo tše di lekanego tšeo beng ba khamphani ba arotšwego ka tšona, tšeo di akaretšago maloko a setšhaba bjalo ka bengdišere.

**Mongdišere**

Motho yo e lego mong wa dišere ka khamphaning.

**Kgwebopotlana go fihla go kgwebo ya magareng (SME)**

Kgwebopotlana go fihla go kgwebo ya magareng di hlalošwa ke bašomi ba mmalwa le ge go le bjalo, makala ao a fapafapanego a na le mellwane ya dipoelo tšeo di fapafapanego tšeo di amago ka fao di hlaotšwego ka gona. Dikgwebopotlana ka moka di thwala batho ba magareng ga ba 10-50 mola dikgwebo tša magareng tšona di thwala batho ba magareng ga batho ba 51-250. Palo ya godimodimo ya letseno le bewa go dikelo tše di fapafapanego go ya ka lekala. Go fa mohlala: kgwebo ye nnyane ya tša temo e na le letseno la go fihla go R17 milione mola kgwebo ya magareng ya temo e na le poelo ya go fihla go R35 milione. Ka meepo letseno la mohuta o mongwe le o mongwe wa kgwebo le fihla go R50 milione le go R210 milione ka go latelana.

**Setoko**

Setoko se ra go tsharo ya diekhwiti tša khamphani, goba ditšhireletšo tša dithoto tšeo di rekišwago go n eelano ya setoko ka kakaretšo, mola e le gore dišere di ka ra fela dišere, di ka be di ngwadilwe goba aowa, di ka be di ngadilwe goba di se tša ngwalwa, kudukudu legatong la khamohani.

**Kgwebišano**

Tiro ya go reka le go rekiša dišere ka dikhamophaning.

**Letlakala la dikagare**

1. Naa dišere ke eng?

2. Naa theko ya šere ke eng?

3. Mehuta ya dišere

4. Go reka dišere

5. Se o swanetšego go se tseba bjalo ka mongdišere

6. Menyetla ya go reka dišere

7. Kotsi ya go reka dišere

8. Naa nka hwetša bjang mošomiši yo a dumeletšwego wa Lefelo la kgwebišano?

9. Mafelo a kgwebišano ka Afrika Borwa

10. FSCA e šireletša babeeletši

11. Mabaka ao a nyakegago go tliša ngongorego

12. Ka fao o ka romelago ngongorego go FSCA

Bao o ka ikgokaganyago le bona ba bohlokwa

1. Naa di**šere ke eng**?

**Dišere** di go fa karolo ya go ba mong wa khamphani. Dišere gape di bitšwa diekhwiti le setoko, se ke ka lebaka leo re bolelago ka ga **mebaraka ya setoko, mafelo a kgwebišano le diporoukhara tša setoko** (mo lebakeng le ba bitšwago bašomiši bao ba dumeletšwego ba mafelo a kgwebišanos).

Dikhamphani ka tlwaelo di fana ka dišere ka mafelo a kgwebišabo ya setoko go hwetša ditšhelete tša peleng tša phethagatšo ya mošomo goba bjalo ka mokgwa wa go thuša kgolo goba diprotšeke tše itšego. Maemo a go ba mong wa khamphani a laolwa ke palo ya dišere tše o nago le tšona.

Mohlala:

Khamphani e aba dišere tše 1000

O beeletša ka go reka dišere tše 100

100/1000x100= 10%

Dišere tša gago/palomoka ya dišere tše di abilwegox100=10% ya ekhwiti

Ka mantšu a mangwe, dišere tša gago tše 100 di ra gore o na le 10% ya ekhwiti goba ya setoko sa khamphani.

Naa ke ka lebaka la eng dikhamphani di abela **setšhaba dišere**?

Go aba dišere le go di rekišetša setšhaba ke mokgwa wa go se ture wa dikgwebo tša lefapha la phraebete la go hwetša letlotlo la go thuša go lefela katološo goba kgodišo ya khamphani. Se se ra gore wena, bjalo ka mmeletši, o ka kgona go reka dišere ka theko ye itšego lehono, ka kholofelo ya gore o tla di rekiša ka moso, ka theko ya go feta yeo o e lefilego mathomong. Se ke ka fao o ka oketšago lehumo la gago.

Bjalo ka mongdišere (motho yo a nago le dišere), o na le maswanedi a go hwetša kabelo ya diabo (dipoelo) dife goba dibe tšeo di begilwego.

Ge khamophani e sa šome gabotse, boleng bja yona bja dišere bo a fokotšega, gomme dišere tša gago di ba le boleng bjo bonnyane ka fase ga tšhelete yeo o di rekilego ka yona (go fihla ka nako yeo khamphani e tsogago).

Ge go šoma ga khamphani go sa kaonafale, gob age khamophani e emiša go šoma, o ka lahlegelwa ke peeletšo ya gago goba ye nngwe go yona.

Le ge e le gore dišere gantši di amantšhwa le lefelo la kgwebišano ka setoko, ga se dikhamophani ka moka tšeo di ngwadišitšwego go lefelo la kgwešišano ka setoko. Go na le dikgwebo tše nnyane tšeo di sego tša ngwadišwa tšeo gantši di hwetšago babeeletši go ba lapa le go bagwera, goba fela go sehlopha sa batho ba phraebete bao ba nyakago go reka dišere ka kgwebong. Tšhelete ye e hweditšwego ke kgwebo ye nnyane e šoma mošomo wa go swana, ke gore, wa go oketša le go godiša kgwebo.

1. Naa theko ya **šere ke eng**?

Theko ya šere e laolwa ke go šoma ga khamphani ka ditšheleteng mo nakong ye e fetilego (dipoelo le kgolo) le nyakego ya dišere tša yona. Dišere di tee di ka fiwa boleng bja ka fase ga R10; le ge go le bjale, o sa swanetše ke go reka palo ya fasefase ya dišere. Ge go na le nyakego ya godimo ya dišere tša khamphani, theko ya dišere tša yona e tla ba godimo. Go swana le mmaraka, ditheko tša lefelo la kgwebišano ka setoko di laolwa ke kabo le nyakego..

Nyakego e tla oketša boleng bja šere ye nngwe le ye nngwe. Ka go le lengwe, boleng bja dišere bo tla theogela fase ge:

* babeeletši bao ba nago le dišere tše ntši ba di rekiša, go realo e le go dira kabophetišišo
* khamphani e sa fihlelele dinepo tša yona tša letseno
* go se na nyakego ya dišere, gomme se se bakilwe ke, gareng ga tše dingwe, maikutlo ao a sego a loka mabapi le khamphani

1. Mehuta ya dišere

Mehuta ye e tlwaelegilego kudu ya dišere ke dišere tša **tlwaelo** le dišere tše di **kgethegilego**.

**Dišere tša tlwaelo:** Beng ba dišere tša tlwaelo ba na le maswanedi a go bouta go šere ye nngwe le ye nngwe yeo ba nago le yona ebile ba na le ditokelo ka botlalo tša go bouta ka kopanongkakaretšo ya ngwana le ngwaga ya khamphani (AGM).

Bengdišere tša tlwaelo ba hwetša letseno ka ditsela tše pedi:

* Ka go rekiša dišere tša bona ka go hwetša poelo ge theko ya dišere e eya godimo.
* Ge khamphani e šoma gabotse ebile e fihlelela dinepo tša poelo. E ka kgetha go tsebiša le go lefa diabo, e lego kabo ya dipoelos.

Mo lebakeng la nako ye telele, histori e laeditše gore dišere tša tlwaelo ka kakaretšo di dula di feta infoleišene ebile di fana ka poelo yabgodimo (poelo go peeletšo, goba ‘ROI’) go feta bontši bja mehuta ye mengwe ya peeletšo.

**Dišere tše di kgethegilego goba tša go ikgetha: Beng ba di**šere tše di kgethegilego ga ba na le ditokelo tša go bouta ka kopanongkakaretšo ya ngwaga le ngwaga ya khamphani, eupša ba hwetša tše dingwe tša dipeeletšo tša bona, ge e le gore ga ba di hwetše ka moka, ge khamophani e ka phuhlama (ya tswalelwa) pele ga ge bengdišere tša tlwaelo ba ka lefelwa. Di bitšwa dišere tše di kgethegilego ka gobane mongdišere o laetša kgetho ya gagwe go feta bengdišere tša tlwaelo, gomme ba hwetša karolo ya dipoelo tša khamphani ya bona pele ga ge beng ba dišere tše di tlwaelegilego ba ka lefša. Peeletšo ka botlalo ya bengdišere tšeo di kgethegilego e swanetše go lefša ge khamphani e ka palelwa gomme ya tswalelwa.

1. Go reka dišere

O ka reka goba wa rekiša dišere ka go diriša tirelo ka botlalo ya mošomiši yo a dumeletšwego wa Lefelo la kgwebišano goba ka go laola dikgwebišano tša gago inthaneteng ka go diriša akhaonte ya kgwebišano yeo e hlomilwego le mošomiši yo a dumeletšwego.

Le ge e le gore go gwebišana inthaneteng go go fa taolo ya gago ka botlalo go kgoboketšo ya gago ya dišere (photefolio), o swanetše gape go dira dinyakišišo ka ga dikhamohani ka bowena. Go beeletša ka fao go atlegilego go theilwe go maitemogelo le go tsebo ya mathomong – maemo a temogo le kwešišo tšeo babeeletši bao ba nago le maitemogelo kudu le bao ba thomago ba di hlokago.

Ka ge kgwebišano ya titšithale goba ya inthaneteng e thomile go fihlelelwa le go tuma kudu, kotsi ya go katološa kgwebišano ya gago go fetišiša goba ya go radiwa inthaneteng e oketšegile kudu. Kgwebišano ya inthaneteng e ka bonagala bjalo ka kgetho ye e bolokegilego, eupša boradia bo gona inthaneteng gomme o ka fetša o eba motšwasehlabelo gabonolo go ye nngwe ya tšona.

Go motho yo a sa tšwago go thomiša, go Bonolo go šomiša ditirelo tša mošomiši yo a dumeletšwego wa Lefelo la neelano ya kgwebišano. Ba na le tsebo le maitemoigelo a go go thuša go aga photefolio ya gago go ba peeletšo ye e nago le poelo.

Photefolio ye e nago le dišere tša go feta khamophani e tee goba go tšwa go Makala a ekonomi ao a fapanego e bitšwa photefolio ye e farologanego ebile ke leano la peeletšo leo le go thušago go fokotša go ba kotsing ga gago. Ge khamphani e tee e sa šome gabotse, khamphani ye nngwe ka phothefoliong ya gago e ka šoma gabotse kudu. Di a thekgana ebile di ka thuša go thibela ditahlegelo tše kgolo ka phothefoliong ya gago.

Ge e le gore o nyaka go aga lehumo mo lebakeng la nako ye telele, phothefolio ye e farologanego ya dišere e ka ba kgetho ye botse kudu.

**Hlokomela: Le ge e le gore** ‘poroukhara ya setoko’ ye e beilwego e šomišwa ka bophara ebile e tsebja ke badiriši ba tša ditšhelete, lereo le ‘mošomiši yo a dumeletšwego wa mafelo a kgwebišano’ le a šomišwa ka go Molao wa Mebaraka ya Ditšhelete (FMA) go dira gore mareo a sepelelane le maemo a boditšhabatšhaba.

**Dikotsi tša go kgwebišana inthaneteng**

1. **Boradia:** Baradia ba gatetše pele kudu ebile go boima kudu go tseba phapano magareng ga dibaka tša makgonthe tša dipeeletšo le tša boradia. Go šomiša poroukhara ye e dumeletšwego yo a kgonago go fihlelela Tshedimošo ya peleng ya kgwebišano ya inthaneteng le go yo a kwešišago lekala la ditšhelete go fokotša go ba kotsing gag ago ga go lahlegelwa ke peeletšo ya gago go boradia.
2. **Lebelo:** Lebelo le bonolo di rekišwa bjalo la menyetla ya mafelo a kgwebišano a titšithale; le ge go le bjale, se se oketša kotsi ya gore o ka tšea dipheto tše di fokolago tša peeletšo goba tša go beeletša go fetišiša. Mafelo a mantši a peeletšo a go fa kgetho ya go bea mellwane go akhaonte ya gago bjalo ka mokgwa wa go laola seo o se rekago le gore o beeletša bokaet.

Go bohlokwa gore o šomiše mošomiši yo a dumeletšwego wa mafelo a kgwebišano yo a atlegilego ditlhahlobong tšeo di s epedišwago ke Sehlongwa sa Diporoukhara tša Setoko sa Afrika Borwa seo eleng South African Institute of Stockbrokers (SAIS) ().

1. Seo o swanetšego go se tseba bjalo ka mongdišere

Bjalo ka mong wa dišere, goba bjalo ka mongdišere, o swanetše go tseba le go kwešiša tše di latelago:

1. **Go abelana poelo goba tahlegelo ya khanphani:** Ge dikhamphani tše di ngwadišitšwego di dira poelo, di ka kgetha kgetho e tee goba tše pedi. Di ka beeletša leswa poelo yeo ka khamphaning yeo goba di ka tšea seophetho sa gore poelo yeo e abelwe beng dišere ba tlwaelo. Bjalo ka mongdišere, ga o na le sephetho go persente ya poelo yeo e lefšago goba le ge khamohani e lefa poelo. Dipheto tšeo di dirwa ke lekgotlataolo la khamphani. Le ge go le bjale, ge khamphani e sa lefe dikarolelano tša poelo ka ge e nyaka go šomiša tšhelete yeo go thuša kgolo ya kgwebo, boleng bja dišere ka tlwaelo bo a oketšega ka tiragalong efe goba efe. Ge khamohani e tšwela pele go itemogela tahlegelo goba ge e sa abelane dipoelo le bengdišere, e tsena kotsing ya gore bengdišere ba rekiše dišere tša bona. Se se tla baka gore boleng bja dišere (le peeletšo ya gago) bo fokotšege.
2. **Go kgatha tema ka go kopanokakaretšo ya ngwaga le ngwaga (AGM) le ka go ditiro tša khamphani:** Bjalo ka mongdišere, o mong wa khamohani ka seripa. Le ge go le bjale, se ga se go fe taolo ya tshepedišo ya khamphani ka mehla. Bengdišere ka moka ba na le tokelo ya go fana ka maikutlo a bona mabapi le ditšhišinyo tše bohlokwa tšeo di amago khamphani, go swana le go kopanyo khamphani le ye nngwe goba go reka kgwebo ye nngwe. Bjalo ka mongdišere wa tlwaelo, o ka tšweletša gomme wa boutela go nyaka goba kgahlanong le merero ye itšego ka go AGM ya khamphani. Mongdišere wa tlwaelo yo a palelwago ke go tsenela AGM ka tlwaelo a ka bouta ka poso goba a fa mongdišere yo mongwe maatla a go buta legatong la gagwe. Se se tsebja bjalo ka go bouta ka phroksi. Ditokelo tša go bouta mafelelong di tla kgontšha bontši bja bengdišere go ntšha maloko a mangwe ka go lekgotlataolo gomme ba tsenya ba bangwe legatong la bona.
3. **Go fihlelela tshedimošo** **bjalo ka mongdišere:** Bengdišere ba na le maswanedi a go hwetša tshedimošo mabapi le khamphani yeo ba nago le dišere ka go yona. Dikhamphani di ka šomiša poso, kgokagano ya elektroniki goba le ge e ka ba dipoledišano ka megala go fa bengdišere ditaba. Dikhamphani tše d ngwadišitšwego go Lefelo la kgwebišano (go fa mohlala, JSE) di kgopelwa gore thoto ya dikhamphani tšeo e lekodišišwe mabapi le seemo sa ditšhelete gomme di swanetše go tšweletša pego ya ngwaga ka ngwaga fao di fago ka botlalo ditiro tša kgwebo ya tšona le dipego tša ditšhelete tša ngwaga wo o fetilego. Pego ye e swanetše go fiwa bengdišere ka moka ba bjale le ba ka moso godimo ga ge di filwe Financial Sector Conduct Authority (FSCA).
4. **Go fetišetša bongdišere:** Dišere, kudukudu ge di reišwa, di ka fetošetšwa go ba kheše ka pela sebakeng sa ge go na le maemo a tšhoganetšo. ‘Rekiša’ go no ra fela gore go na le bareki bao ba itokišitšego le go nyaka go reka dišere ka nakong yeo ba rekiši ba di rekišago; ka mantšu a mangwe, go bonolo go fetošetša dišere tša gago go ba kheše. Go fetošetša tšhelete goba dišere le gona ke nnete – ‘go se rekišege’ go ra gore o palelwa ke go rekiša dišere ka theko yeo o e nyakago ka ge go se na bareki bao ba nayakgo go reka. Go rekiša le go reka dišere tša khamphani yeo e ngwadišitšwego go ka direga fela ka lefelo la kgwebišano leo le nago le laesentshe le e filwego ke bobedi FSCA le Prudential Authority (PA), ka modiriši yo a dumeletšwego wa mafelo a kgwebišano (mafelo ao ke fela mafelo a phihlelelo a khamohani yeo e nago le laesentshe ya diporoukhara tša setoko).
5. Menyetla ya go reka dišere
6. **Kotsi ye e fokotšegilego: Mafelo a go gwebi**šana ka setoko ao a nago le dilaesentshe a go swana le JSE a šoma ka gare ga seemo sa dišhelete seo se laotšwego kudu. Se se ra gore dikhamophani di swanetše go obamela dinyakwa tša ngwadišo tšeo di tlamilwego pele ga ge di ka dumelelwa go ngwadišwa le ge di gweba ka dišere tša tšona ka lefelong la kgwebišano. Tshepedišo ye ya taolo e hloma mmaraka wo o šomago gabotse le go dira gore go bea theko go hloke sephiri. Se, gammogo le dinyakwa tša bareki, se bea teko ya dišere gore o tsebe ge eba o lefa theko ya mmaraka go šere ya gago le gore o beeletša go khamohani ya maleba. Go gweba ka dišere go go fa sebaka sa go beeletša ka dikhamophaning tšeo di fapafapanego le ka Makaleng ao a fapafapanego a ekonomi. Se ke tsela ye botse ya go dira gore peeletšo ya gago e bolokege (se ga se sa swanela go gakantšwa le ditahlegelo tša go šutha ga mebaraka).
7. **Bonolo:** Lekala la dišhelete le amogetše theknolotši, gomme se se dira gore go be bonolo go bengdišere le go babeeletši ba bangwe go fihlelea Tshedimošo ka ga dišere le mafelo a kgwebišano. Theknolotši e dirile gape gore go be Bonolo go reka le go rekiša dišere. Dišere di Bonolo gore o se hlwe o di beeleditše (go ntšha tšhelete ya gago), e klego selo se bohlokwa ge e le gore o nyaka tšhelete ka tšhoganetšo.
8. **Dira lehumo:** Ka gobane ditheko tša dišere di a hlatloga le go phuhlama nako le nako, dišere di swanetše go bonwa bjalo ka peeletšo ya lebaka le letelele. Mo lebakeng le letelele, phothefolio ya dišere yeo e rekilwego go dikhamphani tše mmalwa (photefolio ye e farologanego) ke selo seo se kgonago go dira lehumo gabotse go feta mokgwa ofe goba ofe wa peeletšo. Bengdišere ba ka hwetša letseno ka mekgwa ye mebedi: ka dikabelano goba ka dipoelo tšeo di hweditšwego ge o rekiša dišere ka morago ga ge boleng bo oketšega.

**7. Kotsi ya go reka dišere**

Go na le dikotsi, gome ka dinako tše dingwe dikotsi tše kgolo, ka lebaka la go ba le dišere. Go a kgonagala gore o ka lahlegelwa ke peeletšo ka moka ka khamphaning. Ge khamohani e šoma gampe (e eba le tahlegelo), babeeletši ba tla lahlegelwa ke dišere tša bona, gomme se se tla iša theko ya dišere fase, gotee le boleng bja peeletšo ya gago.

Ge o rekiša dišere ka nakong yeo theko ya dišere e lego fase, o ka lahlegelwa ke peeletšo ya gago ya mathomong (wa hwetša tšhelete ye nnyane ya go fetwa ke yeo o e beeleditšego peleng ge o reka dišere tšeo). Ge o ka se kgone gore o lahlegelwe ke peeletšo ya gago, gona mošomiši yo a dumeletšwego wa lefelo la kgwebišano a ka go thuša go beeletša ka go ditšweletšwa tše dingwe tša ditšhelete.

Dikotsi tše dingwe di akaretša:

1. **Bengdišere ba tlwaelo ba ka lefša morago:** Ge khamphani e lahlegelwa ke kgwebo, South African Revenue Service (SARS) (Tirelo ya Metšhelo ya Afrika Borwa), bašomi, beng ba dišere tše itšego le baabi ba dikoloto ba lefša pele. Bengdišere ba tlwaelo ba swanetše go abalana tšhelete ye e šetšego, ge e le gore e gona. Ka go beeletša ka dikhamphaning tšeo di fapafapanego le ka go makala ao a fapafapanego a ekonomi, o ka fokotša kotsi ya go lahlegelwa ke peeletšo ge khamohani ye nngwe yeo o nago le dišere ka go yona e ka lahlegelwa goba ya tswalelwa.
2. **Reka dišere ge fela o kwešiša kotsi:** Ditheko tša dišere di a hlatloga gomme tša phuhlama motsotswana ka motsotswana (se se tsebja bjalo ka ‘mpefalo’). Mošomiši wa Lefelo la kgwebišano yo a dumeletšwego wa maitemogelo a ka fana ka keletšo mabapi le ge nako e fihlile ya go rekiša goba ya go tšwela pele ka dišere tša gago. Hlokomela gore o tla ‘tseba nako ye kaone ya mmaraka’ le ya go leka go akanya go šutha ga ditheko tša mmaraka ka moso. Ditiragalo tša lefaseng di ka ba le seabe se segolo ka ga boleng bja dišere. Go phuhlama ga mebaraka ka 2008 go dirile gore ba beeletši lefaseng ka bophara ba lahlegelwe ke dipilione tša diranta, mola e le gore leuba la Covid-19 ka 2020 le lona le bile le seabe sa go šiiša go dipeeletšo.
3. **Naa nka hwetša bjang mošomiši yo a dumeletšwego wa Lefelo la kgwebišano?**

Go batho ba bangwe, go reka dišere go fetoga setlwaedi sa ka mehla sa peeletšo goba kgahlego ye e kgethegilego go bonat. Ba bange bao ba hlokago tsebo, kgahlego goba nako ya go itirela dinyakišišo tša bona, goba go aga le go laola phothefolio, ba swanetše go nyaka go kopana le mošomiši yo a nago le maitemogelo goba le moeleetši wa ditšhelete. Mošomi yo wa sephrofešenale a ka go thuša go tšea diphetho tšeo di tiilego ka ga dipeeletšo tšeo di direlago dinyakwa tša gago le ditekanyetšo tša gago.

Go eya ka thomo yeo o ba fago yona, mošomiši yo a dumeletšwego a ka kgetha, a reka le go rekiša dišere legatong la gago, goba o ka ba laela go gweba ka dišere tše o di kgethilego.

Thomelo ya **boitaolo** e dumelela mošomiši yo a dumeletšwego go dira dikgwebišano, go reka goba go rekiša ka akhaonteng ya mmeeletši ka ntle le tumelelo ya mmeeletši.

Akhaonte ye **e sego ya boitaolo** ke yeo mmeletši a tšeago sephetho sa gore ke dikgwebišano dife tšeo di ka dirwago ka morago ga go hwetša dikeletšo go tšwa go mošomiši yo a dumeletšwego yo a lekodišišitšego seemo sa gago sa ditšhelete le dinepo tša dipeeletšo. O se ke wa tlogela se sengwe le se sengwe se tšeelwa sephetho ke mošomiši yo a dumeletšwego gomme o se ke wa lebaka gore ke tšhelete ya gago ye e beeletšwago. Leka go ithuta tše ntši ka ga histori ya ditšhelete ya khamphani ye itšego (naa ba dira poelo goba ba a lahlegelwa?), ka ga bolaodi bja khamphani, le gee ba khamohani yeo e ngwadišitšwe ka nnete ka go le lengwe la mafelo a kgwebišano.

Ge o thoma, dira gore dinepo tša gago tša dišhelete le go kgotlelela dikotsi go hlahle dikgetho tšeo o di dirago.

Dumelela mošomiši yo a dumeletšwego goba moeletši wa gago wa ditšhelete a go ete pele ka diphetho tše, kudukud ge e le gore ga o na le maitemogelo le tsebo ye e kgethegilego ya go dira seo ka bowena. Botšiša dipotšišo tše ntši gore o ithute gore o tle o kwešiše seo se diregago ka mebarakeng le, ka fao, ka peeletšong ya gago.

**Se bohlokwa:** Lekola leFSCA gore motho goba khamophani yeo o e filego mošomo wa go reka le go rtekiša dišere legatong la gago ke mošomiši yo a dumeletšwego wa lefelo la kgwebišano wa kgetho ya gago.

1. Mafelo a kgwebi**šano ka Afrika Borwa**

Dišere tšeo di ngwadišitšwego di ka rekišwa go mafelo a kgwebišano. Dišere tše dingwe, kudukudu tša dikhamphani tše nnyane tšeo di sa fihlelelego dinyakwa tša ngwadišo tša lefelo la kgwebišano, di ka rekišw amagareng ga batho ba babedi go kgwebišano ya ‘khaontarengr’ (OTC) sebakeng sa go rekišwa ka go lefelo la kgwebišano la semmušo.

Kgwebišano yeo e bolokegilego ye e ngwadišitšwego e hlalošwa ke Molao wa Mebaraka ya Ditšhelete wa nomoro ya bo 19 wa 2012, bjalo ka dišere, diponte, dipeeletšo tša lebaka le letelele, bjalobjalo, tšeo di go kgwebišanago ka tšona go lefelop la kgwebišano ka setoko. Mafelo a kgwebišano a dumelela babeeletši go reka le go rekiša dišere tša dikhamphani tša mehutahuta tšeo di ngwadišitšwego lefelong la elektroniki leo le laotšwego. Go bohlokwa go gopola gore ga se ditšweletšwa ka moka tša ditšhelete, tša go swana le ditšweletšwa tša mebaraka ya ditšhekete go fa mohlala, tšeo go gwebišanwago ka tšona ka lefelong la kgwebišano.

Ka morago ga go lekodišiša Molao wa Ditirelo tša Dipeeletšo wa nomoro ya bo 36 wa 2004, FMA o ile wa tsebišwa semmušo. FMA o tšwetša pele go phadišana ka lefelong la ditšhelete, ka go realo e le go tliša tekatekano magareng ga bakgathatema ba ka mebarakeng le mekgwa ya peeletšo. Bjale go na le mafelo a kgwebišano a mahlano ao a nago le laesentshe ka Afrika Borwa – e lego JSE, A2X, ZAR X, EESE and 4AX – le lengwe le le lenwge le na le mokgwa wa lona wa go sepediša kgwebo.

**JSE** e aba mebaraka ya ditšhelete ye mehlano, e lego:

• dipeeletšo tša ditšhelete

• dikwano tša ditšhelete tše laolwago ke thoto ye nngwe

• dikwanoneelano tša moreki le morekiši

• dikwanopeeletšo go dithoto tše dingwe

• dipeeletšo go kelo ya tswala

Ka 2003, JSE e fane ka Lefelo la neelano la boikgethelo, lona ke **AltX,** ka boripana go dipeeletšo tše nnyane le tša magareng tšeo di ngwadišwago,gwa latela **Yield-X ka** 2020, ye e lego ya dipeeletšo go dikelo tša tswala le go tša ditšhelete tša dinaga.

1. **FSCA e šireletša babeeletši**

FSCA e filwe mošomo wa go ruta le go šireletša babeeletši. Maikarabelo a Lekala la Seriti sa Mebaraka ke go hlokomela le go lekodišiša mananeokgoparara a mebaraka. Mananeokgoparara a mebaraka le Lekala la Mebaraka la OTC a na le maikarabelo go aba dilaesentshe le go hlokomela mananeokgoparara a mebaraka a go swana le mafelo a kgwebišano, dikhamphani tša dišere tša bogareng, le dihlongwa tša phetošetšo ya ditšhelete tša go swana le Strate (Pty) Limited, le JSE Clear (Pty) Limited.

FMA e dira gore go be le Lefelo la kgwebišano, e lego khamphani ya dišere ya bogareng, le sehlongwa sa phetošetšo ya ditšhelete seo se ikemego (tšeo ka kakaretšo di bitšwago mananeokgoparara a mmaraka). FMA e dira gore mananeokgoparara a mebaraka a šomiše mokgwa wa dikhamophani tše di itaolago (SRO) go hlokomela le go laola maloko a tšona. SRO, ya go swana le Lefelo la kgwebišano ka setoko e dumeletšwe go bea le go gapeletša melawana le ditshepedišo go maloko a tšona.

Bjalo ka di-SRO, mafelo a kgwebišano a swanetše go obamela Molao wa Ditlamo tša Ombud ya Ditirelo tša Ditšhelete (FSOSA) wo o tlalleetšago ka llaga ye nngwe ya tšhireletšo ya babeeletši. Melao ye e dumelela Ombudsman for Financial Services Providers (FAIS Ombud) go šoma bjalo ka sehlongwa se bohlokwa magareng ga baabi ba ditirelo tša ditšhelete (di-FSP) le diklaente.

1. Mabaka ao a nyakegago go tliša ngongorego

Mafelo a kgwebišano ka moka a laolwa ke FSCA, gomme a netefatša gore a obamela melawana le ditshepedišo tšeo di beilwego ka gare ga molao. Ge a sa obamele melao le ditshepedišo, o na le tokelo ya go tliša ngongorego.

**Maitshwaro a lefelo la kgwebišano ao a ka feletšago ka dingongorego**

* Go tshela goba go palelwa ke go obamela taelo efe goba efe ye e filwego ke mmeeletši, goba tumelelano efe goba efe yeo e filwego ke mmeeletši, goba tumelelano efe goba efe goba Thomelo efe goba efe yeo e tsenetšwego le klaente.
* Go tshela goba go palelwa ke go obamela melawana ya FMA le ditaelo tša Lefelo la neelano.
* Go dira ka fao go sa tshephagalego, ka go hloka šedi goba ka go hloka tlhokomelo.
* Go swara mmeeletši ka fao go sa kwagalego goba ka fao go sego gwa loka.

Hlokomela gore ga se bašomiši bao ba dumeletšwego ka moka bao ba amogetšwego bjalo ka maloko a lefelo le lengwe le le lengwe la kgwebišano. Ge e le gore o nyaka go lekola ge eba mošomi wa gago wa sephrofešenale yo o mo kgethilego o dumeletšwe go reka le go rekiša dišere, o ka ikgokaganya le Lefelo la kgwebišano la maleba goba le FSCA go tseba seo. Ka go dumelela di-FSP, FSCA e thuša go tšwetša pele go tshephagala ga lekala la ditšhelete.

Ge e le gore o na le ngongorego mabapi le peeletšo ya gago goba mabapi le go reka/go rekiša dišere, o swanetše go latela tshepedišo ya go tliša ngongorego ya maleba.

1. Ka fao o ka romelago ngongorego go FSCA

Lefelo la kgwebišano le Ombud wa maleba ba swanetše go fiwa sebaka sa go rarolla ngongorego. Ge e le gore le bjale ga se wa kgotsofatšwa ke poelo mabapi le ngongorego ya gago, o ka romela ngongorego ka botlalo ye e ngwadilwego go FSCA.

**Dingongorego tše di tlišwago go FSCA di ka romelwa ka tsela ye e latelago:**

* Tlatša fomo ya dingongorego ya inthaneteng wepsaeteng ya FSCA: www.fsca.co.za
* Emeila ngongorego ya gago go complaints@fsca.co.za.
* Ge e le gore ga o na le bonnete o ka romela emeile go info@fsca.co.za goba go enquiries@fsca.co.za ge o na le dipotšišo ka kakaretšo.
* Ngwala lengwalo leo le lebišwago go *Manager*: *Complaints, Query and Resolution*, P. O. Box 35655, Menlo Park, Pretoria 0102.
* Romela ngongorego ka fekese go *Manager*: *Complaints*, *Query and Resolution* go 012 346 6941.

**Naa ke tshedimošo efe ye e swanetšego go fiwa ge o tliša ngongorego**

Bangongoregi ba swanetše go fa FSCA:

* leina le sefane sa miongongoregi
* dintlha tša boikgokaganyo (go akaretšwa aterse ya poso, nomoro ya mogala, nomoro ya fekese le aterese ya emeile, go eya ka gore ke efe ye e šomago)
* dintlha ka botlalo tša ngongorego goba tša sello
* dikhopi tša sengwalwa sefe goba sefe sa maleba seo se thekgago ngongorego
* leina la moabi wa ditirelo tša ditšhelete/la moabi wa setšweletšwa/moeletši wa ditšhelete yo o ngongoregago ka yena
* dintlha tša magato a ngongorego ao o šetšego o a tšere go leka go rarolla ngongorego goba sello le dipoelo tša tshepedišo yeo
* poelo ya ngongorego ye o nyakago go e hwetša.

**Naa ke tla tsebja bjang gore poelo ya nyakišišo ke efe?**

FSCA e tla go tsebiša ka go go ngwalela lengwalo ka ga poelo ya nyakišišo le go go fa mabaka ao a dirilego gore ba fihlelele sephetho seo.

**Bao o ka ikgokaganyago le bona ba bohlokwa**

**Bolaodi bja Maitshwaro a Lekala la Ditšhelete- Financial Sector Conduct Authority (FSCA)**

Go lekola ge eba FSP goba moeletši wa ditšhelete o dumeletšwe go go rekišetša ditšweletšwa le ditirelo tša ditšhelete, le gore ke ditšweletšwa dife tšeo ba ka go rekišetšago tšona, ikgokaganye le FSCA.

**Lefelo la megala:** 0800 20 3722 (FSCA)

**Boamogedi bja megala:** 012 428 8000

**Nomoro ya fekese:** 012 346 6941

**Emeile:** Info@fsca.co.za / enquiries@fsca.co.za

**Wepsaete:** www.fsca.co.za

**Aterese ya madulo:**

Riverwalk Office Park, Block B,

41 Matroosberg Road, Ashlea Gardens,

Pretoria, South Africa 0081

**Aterese ya poso:**

P.O. Box 35655, Menlo Park, Pretoria, 0102

**Wepsaete:** [www.fsca.co.za](http://www.fsca.co.za)

**Lefapha la Thuto ya Badiriši la FSCA (CED)**

Go hwetša tshedimošo ka botlalo mabapi le thuto ya ditšhelete ikgokaganye le CED ya FSCA:

**Emeile:** CED.Consumer@fsca.co.za

**Wepsaete:** www.fscamymoney.co.za

**Ombud ya Baabi ba Ditirelo tša Ditšhelete- Financial Services Providers (FAIS Ombud)**

Naa o na le ngongorego efe goba efe kgahlanong le moabi wa ditšweletšwa goba moeletši wa ditšhelete? Ikgokaganye le FAIS Ombud go hwetša thušo ya go se lefelwe.

**Mogala wa kabelano:** 086 066 3247

**Boamogedi bja megala:** 012 762 5000

**Emeile:** info@faisombud.co.za

**Aterese ya poso:**

P.O Box 74571, Lynnwood Ridge 0040

**Aterese ya madulo:**

Kasteel Park Office Park, Orange Building, 2nd Floor, 546 Jochemus Street, Erasmus Kloof, Pretoria, 0048

**Wepsaete:** www.faisombud.co.za

© 2020 FSCA

**TEMOŠO**

*Tshedimošo ye e lego ka mo gare ga pukwana ye e abilwe ke Bolaodi bja Maitshwaro a Lekala la Ditšhelete (FSCA) mabakeng a tshedimošo fela. Tshedimošo ye ga se ya keletšo ya semolao, ya sephrofešenale, goba ya ditšhelete. Le ge e le gore go dirilwe šedi efe goba efe gore dikagare di be mohola le go nepagala, FSCA ga e fe ditiišetšo, boitlamo goba diwaranthi mabapi le se ebile ga e amogele boikarabelo bofe goba bofe bja semolao goba maikarabelo a dikagare goba go nepagala ga tshedimošo yeo e fiwago, goba, go tahlegelo efe goba efe goba tshenyo yeo e bakilwego ka lebaka la thwii goba ka tsela ye nngwe mabapi le go tshepa go šomiša tshedimošo yeo. Ka ntle le ge go boletšwe, khopiraete ya tshedimošo ka moka ke ya FSCA. Ga go tshedimošo ka mo gare ga pukwana ye yeo e swanetšego go tšweletšwa leswa goba go fetišwa goba go šomišwa gape goba ya fiwa ka tsela efe goba efe goba ka kgašo efe goba efe ka ntle le ge go hweditšwe tumelelo peleng ya go ngwalwa go tšwa go Kantoro ya Moeletši wa Kakaretšo wa FSCA.*